Mutaleya Qabil  (Qabil Ajmeri)
Publisher: Book Home
Published: 2008
Place of publication: lahore Pakistan
Number of pages: 120
Description: Waheed Ur Rehman Khan 
Author

قابل مطالعہ

ایک دوست نے دریافت کیا یار یوں تو تم مزاح نگار بنے پھرتے ہو لیکن مقالے کے لیے ایک سنجیدہ غزل گو منتخب کر رہے ہو- یہ کیا دوعملی ہے ؟

میں نے ایک مشہور فلمی ڈائیلاگ کا سہارا لیتے ہوۓ جواب دیا، دوست بات یہ ہے کہ مزاح میرا پیشہ ہے اور غزل میری محبت ۔

لیکن مزاح میرا پیشہ بھی نہیں ہنر ہے- ہنر کہاں عیب ہے- جہاں تک غزل کا معاملہ ہے تو میں واقعی اس صنف کی زلفوں کا اسیر ہوں- چنانچہ جب ایم-اے(اردو) کے مقالے کے موضوع کے ضمن میں میری رضا پوچھی گئی تو میں نے فورا قابل اجمیری کا نام پیش کیا- اس پیشکش کی ایک وجہ قابل کی دلفریب غزل گوئی تھی اور دوسرا سبب انکی گمنامی تھا- پرانے بزرگ تو انکے نام اور کلام سے کسی قدر واقف ہیں لیکن میری نسل کے لوگوں کا یہ حال ہے کہ پوچھتے ہیں وہ کہ "قابل" کون ہے ؟

میں نے اس خواہش کے ساتھ مقالے کا آغاز کیا کہ قابل اجمیری سے ادب کے نۓ قارئین کو بھی متعارف کرایا جاۓ- بہار کی ہوا آپ اپنا تعارف ہوا کرتی ہے- قابل کا کلام یقینا ایسا ہے کہ اسے کسی سہارے کی ضرورت نہیں- میری حیثیت تو بس زلیخا کی سی ہے جو ہر کسی سے ایک ہی فرمائش کرتی ہے: اک نظر تم مرا محبوب نظر تو دیکھو
 


قابل اجمیری کا اصل نام عبدالرحیم تھا- وہ 27 اگست 1931ء کو قصبہ چرلی میں پیدا ہوۓ- یہ قصبہ ہندوستان کے صوبہ راجستھان کے ضلع اجمیر میں واقع ہے- قصبہ چرلی اجمیر سے چوبیس میل کے فاصلے پر ہے- قابل کا اجمیر کے مشہور "دیس والیوں کے خاندان" سے تعلق تھا- یہ خاندان پہلے راجپوت تھا جو شہاب الدین غوری کے حملے کے بعد مسلمان ہوا- اس خاندان میں بہت سے ذی حیثیت، اعلی تعلیم یافتہ اور نامور افراد ہوۓ- قابل کے دادا کا نام چاند محمد، والد کا عبدالکریم اور والدہ کا نام گلاب تھا- قابل کے والد تقسیم ہند سے قبل اجمیر میں تعمیرات کی ٹھیکیداری کرتے تھے- موصوف بہت فرض شناس تھے- وہ خود تیز اور جھلستی ہوئی دھوپ میں گھنٹوں کھڑے رہ کر تعمیری کام کی نگرانی کیا کرتے تھے چنانچہ اس مسلسل اور صبر آزما مشقت کے سبب جسم پر انتہائی مضر اثرات پڑے یہاں تک کہ وہ دق کے مرض میں مبتلا ہو گۓ- ان پر دق کا پہلا حملہ 1932ء میں ہوا- اس وقت قابل کی عمر صرف ایک برس تھی- یہ مرض اس تیزی سے بڑھا کہ 1938ء میں انکا اجمیر کے لونگیا ہسپتال میں انتقال ہو گیا اس صدمے سے قابل کی والدہ اس قدر نڈھال ہوئیں کہ وہ بھی چند دنوں کے بعد اس دار فانی سے رخصت ہو گئیں- ان سانحوں کے بعد قابل اپنے کم سن بھائی کے ہمراہ دنیا میں تنہا رہ گۓ- انکے چھوٹے بھائی کا نام شریف اور ہمشیر کا نام فاطمہ تھا ۔